[pic] | KOMISIA EURÓPSKYCH SPOLOČENSTIEV | Brusel, 27.2.2008 KOM(2008) 110 v konečnom znení OZNÁMENIE KOMISIE EURÓPSKEMU PARLAMENTU, RADE A EURÓPSKEMU DVORU AUDÍTOROV Správa o Akčnom pláne Komisie na vytvorenie integrovaného rámca vnútornej kontroly {SEK(2008) 259} OZNÁMENIE KOMISIE EURÓPSKEMU PARLAMENTU, RADE A EURÓPSKEMU DVORU AUDÍTOROV Správa o Akčnom pláne Komisie na vytvorenie integrovaného rámca vnútornej kontroly Zhrnutie Pri nástupe do úradu si súčasná Komisia stanovila strategický cieľ získať od Európskeho dvora audítorov pozitívne vyhlásenie o vierohodnosti (DAS). Na podporu tohto cieľa Komisia prijala v januári 2006 Akčný plán Komisie na vytvorenie integrovaného rámca vnútornej kontroly[1]na základe odporúčaní Európskeho dvora audítorov[2], rezolúcie Európskeho parlamentu o udelení absolutória na rok 2003[3] a záverov Rady ECOFIN z 8. novembra 2005. Akčný plán riešil vtedajšie nedostatky kontrolných štruktúr Komisie a určil 16 oblastí, pre ktoré je potrebné prijať do konca roku 2007 opatrenia. Vo svojej správe o pokroku z marca 2007[4] Komisia zdôraznila dosiahnutý pokrok a oznámila niekoľko doplňujúcich opatrení. Počas dvoch rokov od prijatia 16 opatrení, sa sedem opatrení ukončilo, šesť je z veľkej časti ukončených a tri opatrenia sa nemohli vykonať alebo sa uskutočňujú iným spôsobom. Tabuľka 1 obsahuje prehľad o stave každej skupiny opatrení a prvé hodnotenie vplyvu. Podľa akčného plánu bol konečný termín na realizáciu opatrení koniec roka 2007. V prílohe k tejto správe sa podrobne vysvetľuje pokrok dosiahnutý v rámci jednotlivých opatrení. Predkladá sa prvé posúdenie vplyvu opatrení, ale zníženie počtu chýb a zvýšenie istoty nastane postupne, keď sa vplyv prijatých opatrení prejaví v základných systémoch kontroly. Tabuľka 1: Plnenie a vplyv akčného plánu Skupina opatrení | Stav v marci 2007 | Stav vo februári 2008 | Vplyv vo februári 2008 | Zjednodušenie a spoločné zásady kontroly (opatrenia 1 – 4) | ■■□□□ | ■■■■■ | ■□□□□ | Vyhlásenia o hospodárení a vierohodnosť auditu (opatrenia 5 – 8) | ■■□□□ | ■■■■□ | ■□□□□ | Model jednotného auditu: zdieľanie výsledkov a prioritizácia nákladovej efektívnosti (opatrenia 9 – 11) | ■■□□□ | ■■■■□ | ■□□□□ | Nedostatky špecifické pre určitý sektor (opatrenie 12 – 16) | ■■■□□ | ■■■■□ | ■□□□□ | Tabuľka 1 potvrdzuje, že Komisia splnila ambiciózny harmonogram akčného plánu s konečným termínom 31. decembra 2007. Skutočný vplyv na chybovosť sa prejaví v neskoršom štádiu. Akčný plán bol vytvorený s cieľom poskytnúť základy pre získanie pozitívneho DAS. Ukončené opatrenia ozrejmili a posilnili rámec vnútornej kontroly pre programy Spoločenstva. Doteraz neuskutočnené opatrenia sa ukončia v roku 2008. Hlavnými neukončenými opatreniami sú: - opatrenie 7, vývoj „dohodnutých postupov“ v oblasti vzdelávania a kultúry, ktoré sa presunulo na rok 2008 pre aktualizáciu metodiky auditu GR EAC. Táto práca bude ukončená do decembra 2008, - opatrenie 10, bolo ukončené zhromažďovanie údajov o nákladoch na kontrolu v oblasti poľnohospodárstva a štrukturálnych fondov a prebieha ich vyhodnocovanie. Tieto výsledky budú predložené v oznámení v októbri 2008 (pozri ďalej), - opatrenie 11N, zmeny v systéme ABAC vo februári 2008 umožnia od roku 2008 prehľadné sledovanie viacročných vrátených finančných prostriedkov, a - opatrenie 16, v lete 2008 bude k dispozícii príručka pre útvary Komisie o výbere vzoriek, ako aj odborná príručka o výbere vzoriek v rámci štrukturálnych fondov. Počas roka bude ukončená zrevidovaná príručka o vykonávaní auditu pre štrukturálne fondy a budú v nej zohľadnené nové právne predpisy. Napriek doteraz prijatým opatreniam Dvor audítorov naďalej nachádza v niektorých oblastiach príliš veľa chýb. Vyhlásenie o vierohodnosti v roku 2006 obsahovalo „červené“ hodnotenie Dvora audítorov pre štrukturálne opatrenia realizované členskými štátmi a vonkajšiu pomoc riadenú implementačnými organizáciami. Ako Dvor audítorov zdôraznil vo svojom „stanovisku o jednotnom audite“ pri určovaní kontrolných stratégií a hodnotení ich výsledkov je rozhodujúce správne pochopenie rizika a nákladov a prínosov kontroly. Na október 2008 Komisia pripraví oznámenie o nákladoch a prínosoch systémov kontroly a analýzu reziduálneho rizika, ktorú musia do výročných správ o činnosti za rok 2007 zahrnúť tie generálne riaditeľstvá (GR), ktorých oblasti politiky získali od Dvora audítorov „červené“ hodnotenie. Akčný plán bol vytvorený s cieľom riešiť nedostatky v rámci vnútornej kontroly a pomôcť získať pozitívne vyhlásenie o vierohodnosti. Vplyv na účinnosť kontrol sa postupne začne prejavovať, keď jednotlivé opatrenia začnú pôsobiť. Táto správa obsahuje prehľad prijatých opatrení od marca 2007, kedy bola predložená predchádzajúca správa o pokroku. UKONčENIE A VPLYV AKčNÉHO PLÁNU Pokrok dosiahnutý v rámci každého opatrenia je opísaný v nasledujúcich kapitolách a podrobnejšie v prílohe. Zjednodušenie a spoločné zásady kontroly (opatrenia 1 – 4) Opatrenie 1: Zjednodušenie právnych predpisov navrhovaných na obdobie rokov 2007 – 2013 Opatrenie ukončené: Vo svojom stanovisku o „jednotnom audite“ Dvor audítorov naznačil, že jednoduché, jasné a ľahko uplatniteľné pravidlá sú nevyhnutné na zníženie rizika chýb. Po prijatí akčného plánu zostala len obmedzená možnosť ďalšieho zjednodušenia právnych predpisov plánovaných na obdobie 2007 – 2013 nad rámec ustanovení, ktoré už boli prerokované. Zjednodušenie – spoločná zodpovednosť Komisie a legislatívneho orgánu – sa neuskutočnilo v takom rozsahu, ako sa predpokladalo, hoci sa v špecifických sektoroch, vrátane rozvoja vidieka a oblasti štrukturálnych opatrení, prijali určité prvky zamerané na zníženie počtu chýb. Systémy vnútornej kontroly zahŕňajúce napr. zdieľané hospodárenie sú jasnejšie stanovené v právnych predpisoch pre nové obdobie a rešpektujú zásadu jednotného auditu[5]. Značnou príčinou chýb však naďalej zostávajú zložité pravidlá. Od svojej správy z marca 2007 Komisia bližšie vysvetlila pravidlá v usmerneniach[6] o uplatňovaní nových právnych predpisov v oblasti štrukturálnych fondov. V prípade potreby bude pokračovať v poskytovaní podpory a ďalších usmernení. Komisia tiež zabezpečí, aby budúce legislatívne návrhy obsahovali jasné a precízne pravidlá. Vplyv: Percentuálny podiel rozpočtu vynaložený formou jednorazových platieb ■□□□□. Predpokladaný vývoj : V rámci súčasných právnych predpisov sa neočakávajú veľké zmeny. Ďalšie zjednodušenie sa navrhne v budúcom kole legislatívnych rokovaní. Opatrenie 2: Začlenenie spoločných zásad vnútornej kontroly do návrhu revidovaného nariadenia o rozpočtových pravidlách Opatrenie zrušené, ale cieľ sa dosiahol iným spôsobom: Ako sa uviedlo v správe o pokroku z marca 2007, toto opatrenie sa zrušilo, pretože zákonodarca odmietol prijatie osobitného ustanovenia o vnútornej kontrole v nariadení o rozpočtových pravidlách. Cieľ tohto opatrenia sa dosiahol prostredníctvom článku 28a, ktorý ustanovuje, že „rozpočet sa plní v súlade so zásadou účinnej a efektívnej vnútornej kontroly“. Opatrenie 3: Zavedenie a lepšia harmonizácia prezentácie kontrolných stratégií a dôkazov na preukazovanie dostatočného uistenia. Opatrenie ukončené: Výročné správy o činnosti tvoria bázu, na základe ktorej kolégium prijíma zodpovednosť za hospodárenie svojich útvarov. Zreteľná prezentácia systému vnútornej kontroly je preto dôležitá, aby používateľ pochopil, ako je istota vytvorená. Počas roka 2007 boli vypracované „formuláre pre vnútornú kontrolu“ pre jednotlivé spôsoby hospodárenia, ktoré dôsledným a prehľadným spôsobom opisujú systém vnútornej kontroly a predstavujú logickú štruktúru pre vyhlásenie generálnych riaditeľov. Tieto formuláre majú spoločnú formu, ktorá ponecháva priestor na ich prispôsobenie potrebám jednotlivých GR. Použijú sa vo výročných správach o činnosti za rok 2007 a ich dôsledné uplatňovanie sa zabezpečí pomocou procesu monitorovania a nezávislého rovnocenného posúdenia. Generálne riaditeľstvá sa vyzvú, aby poskytli jasné vysvetlenie slabých stránok systému a uviedli opatrenia, ktoré prijmú na ich odstránenie. Vplyv: Výročné správy o činnosti za rok 2006 sa už zlepšili ako výsledok opatrenia 3, čo sa odzrkadlilo v pozitívnejšom hodnotení EDA v jeho výročnej správe o kvalite výročných správ o činnosti; lepšie chápanie rôznych systémov kontroly ■■ □□□ . Predpokladaný vývoj : V roku 2007 sa očakávajú značné zlepšenia výročných správ, ktoré odzrkadlia posilnené stále pokyny, silnejšie nezávislé rovnocenné posúdenie – v oblasti zdieľaného hospodárenia – použitie ročných súhrnov od členských štátov. Opatrenie 3N: Posilnenie spojitosti medzi dostatočným uistením a platbami Opatrenie ukončené: V súhrnnej správe za rok 2006 sa jasne uviedli výhrady týkajúce sa všeobecného uistenia vrátane konkrétneho určenia sektorov a/alebo dotknutých členských štátov. Uviedli sa zodpovedajúce finančné korekcie alebo pozastavenia platieb. Táto politika sa ďalej posilňuje. Vplyv: V oblasti štrukturálnych fondov Akčný plán Komisie na posilnenie dohľadu v rámci zdieľaného hospodárenia[7] už vytvoril priame prepojenie medzi zisteniami auditu, výhradami a akčnými plánmi podľa regiónov alebo členských štátov, a tým zabezpečil, že rozhodnutia o pozastavení platieb a finančných korekciách sa prijmú v roku 2008 včas ■□□□□ . Predpokladaný vývoj : Realizácia akčného plánu v oblasti štrukturálnych fondov zabezpečí, že neexistencia primeranej istoty povedie k zlepšeniu systémov alebo k pozastaveniu platieb a finančným korekciám. Opatrenie 4: Otvorenie medziinštitucionálneho dialógu o rizikách prípustných v prípade príslušných transakcií Opatrenie zrušené, cieľ sa však dosiahne v rámci opatrenia 10: Pri primeraných nákladoch je nemožné dosiahnuť nulové riziko. Dvor audítorov poukázal na skutočnosť, že Komisia potrebuje prijať opatrenia s cieľom dostatočne zmierniť riziko chýb. Zdôraznil potrebu definície „prípustnej úrovne rizika“ a potrebu prijatia systémov kontroly na jej dosiahnutie. Hoci legislatívny orgán nezačlenil tento pojem do revidovaného nariadenia o rozpočtových pravidlách, Komisia uskutočňuje toto opatrenie s opatreniami 10 a 11 (pozri ďalej). Vyhlásenia o hospodárení a vierohodnosť auditu (opatrenia 5 – 8) Opatrenie 5: Presadzovanie podávania vyhlásení o hospodárení na operatívnej úrovni a súhrnných správ na vnútroštátnej úrovni Opatrenie ukončené: Právne predpisy týkajúce sa zdieľaného hospodárenia na obdobie 2007 – 2013 vyžadujú, aby členské štáty poskytli výročné stanovisko auditu a podrobné údaje o výsledkoch kontrol. Okrem toho revidované nariadenie o rozpočtových pravidlách vyžaduje ročný súhrn dostupných auditov a vyhlásení, ktorý sa má po prvýkrát predložiť do 15. februára 2008 (za rok 2007). V oblasti poľnohospodárstva sú vedúci platobných agentúr povinní poskytnúť výročné vyhlásenie o vierohodnosti. Povinnosť vypracovať výročný súhrn bola stanovená v článku 7 ods. 5 nariadenia (ES) č. 885/2006 a členským štátom boli v decembri 2007 určené ďalšie podrobné usmernenia. Pokiaľ ide o štrukturálne fondy, Výbor pre koordináciu fondov predložil v októbri 2007 podrobné usmernenia, ktoré boli vydané v konečnom znení v decembri 2007. Komisia vo veľkej miere zdôraznila dôležitosť súhrnov a do 27. februára dostala súhrny o štrukturálnych fondoch z 25 členských štátov. Hoci sa charakter istoty, ktorá vyplýva z týchto dokumentov, môže hodnotiť až po preskúmaní ich obsahu a kvality, Komisia to považuje za úspech, na ktorom môže budovať ďalší pokrok. Keďže sa proces vyvíja a začína sa vykonávanie programov na obdobie 2007 – 2013, tieto súhrny poskytnú v oblasti istoty dodatočnú podporu. Komisia zašle upomienky tým krajinám, ktoré ešte nezaslali súhrny (Rakúsku a Nemecku) s mesačnou lehotou na splnenie požiadavky. Štyri členské štáty (Írsko, Grécko, Luxembursko a Česká republika) nepredložili informácie o programoch za obdobie 2000 – 2006. Predloženie súhrnov je podľa existujúcich rozpočtových pravidiel právnym záväzkom členských štátov. Komisia je rozhodnutá začať konanie vo veci porušenia právnych predpisov, ak nenastane zlepšenie situácie v prípade členských štátov, ktoré nepredložili súhrny, alebo ak obsah súhrnov nespĺňa povinnosti stanovené v nariadeniu o rozpočtových pravidlách. Pokiaľ ide o poľnohospodárstvo, takmer všetci vedúci platobných agentúr (75 z 83) predložili do 1. februára 2008 ročné výkazy účtov spolu s ich vyhlásením o vierohodnosti, ako aj správu o certifikácii (zvyšok bude predložený do konca februára). Všetky členské štáty, v ktorých je akreditovaná viac ako jedna platobná agentúra, majú povinnosť predložiť ročný súhrn do 15. februára 2008. Všetky členské štáty dodržali termín, okrem jedného, ktorý predloží súhrn začiatkom marca. Komisia privítala dobrovoľné vyhlásenie holandskej vlády a sprievodnú správu a stanovisko holandského dvora audítorov. Privítala tiež certifikáciu výdavkov EÚ zo strany dánskeho najvyššieho kontrolného orgánu a vyhlásenie Spojeného kráľovstva o zámere prijať opatrenia v tejto oblasti. Komisia podporí podobné vnútroštátne iniciatívy. Vplyv: Zvýšená istota v zdieľanom hospodárení ■■□□□. Predpokladaný vývoj : Keďže sa proces uzákonil a členské štáty zodpovednejšie nakladajú s finančnými prostriedkami EÚ (v závislosti od dodržiavania právnych predpisov členskými štátmi), možno očakávať postupné zlepšovanie systémov kontroly. Opatrenie 6: Preskúmanie prospešnosti vyhlásení o hospodárení mimo rámca zdieľaného a nepriameho centralizovaného hospodárenia Opatrenie zrušené, cieľ sa však dosiahne iným spôsobom: Rozšírenie vyhlásení o hospodárení na vonkajšie politiky sa považovalo za nákladovo neefektívne a nebolo pravdepodobné, žeby posilnilo istotu z dôvodu existencie rizika duplicity s existujúcimi zmluvnými povinnosťami príjemcu týkajúcimi sa finančného hospodárenia. Pokiaľ ide o vnútorné politiky, za efektívnejšie sa považovalo zvýšenie istoty prostredníctvom osvedčení o audite (pozri opatrenie 7). Vplyv: Pozri opatrenie 7. Opatrenie 7: Presadzovanie osvedčených postupov na zvýšenie nákladovej efektívnosti auditov na úrovni projektov Opatrenie čiastočne ukončené: Rámec Komisie pre vnútornú kontrolu závisí v mnohých prípadoch od práce iných audítorov, vrátane audítorov orgánov členských štátov v prípade zdieľaného hospodárenia a zmluvných audítorov v prípade priameho centralizovaného hospodárenia. Dosiahnutie účinných výsledkov z rôznych úrovní auditu si vyžaduje jasné pracovné postupy a vymedzené úlohy. Komisia znovu preskúmala svoje postupy v oblasti stanovísk auditu a kvality a nezávislosti audítorov. V prípade vonkajšej pomoci a siedmeho rámcového programu Komisia založila svoj prístup na medzinárodnom štandarde o „dohodnutých postupoch“. Tieto postupy spolu so sprievodnými usmerneniami jasne vymedzujú pole pôsobnosti, formu a obsah správ, akreditačné požiadavky a povinnosti audítora. Tento prístup sa v roku 2008 rozšíri na oblasť vzdelávania a kultúry. Právne predpisy na obdobie 2007 – 2013 v oblasti štrukturálnych fondov stanovujú úlohy rôznych orgánov členských štátov (vrátane certifikácie žiadostí o úhradu výdavkov certifikačným orgánom a výročného stanoviska auditu zo strany kontrolného orgánu). Príručka o vykonávaní auditu v oblasti štrukturálnych fondov sa reviduje s cieľom zohľadniť nové požiadavky, ktoré sú kladené právnymi predpismi. Bude obsahovať návod na výber vzoriek, ktorý sa vyžaduje v článku 16 nariadenia Komisie (ES) č. 1828/2006, a ktorý sa prediskutoval s členskými štátmi v novembri 2007 a bude pripravený v prvom polroku 2008. Pokiaľ ide o rozpočtový rok 2007 v oblasti poľnohospodárstva, výročná certifikácia sa týka správneho fungovania vnútorných kontrolných postupov platobných agentúr a povinnosťou certifikačných orgánov je overiť a potvrdiť kontrolné štatistiky a kontroly po realizácii platieb. Vplyv: Zlepšená štandardizácia a kvalita kontrolnej činnosti a zlepšené podávanie správ o reprezentatívnej chybovosti □□□□□ . Predpokladaný vývoj : Postupné znižovanie chybovosti. Opatrenia 8 a 8N: Umožnenie dodatočného uistenia zo strany najvyšších kontrolných orgánov Opatrenie 8 ukončené: Hoci nezávislé najvyššie kontrolné orgány nie sú súčasťou rámca vnútornej kontroly, zohrávajú ako externí audítori vnútroštátnych verejných výdavkov kľúčovú úlohu v audite verejných rozpočtových prostriedkov, vrátane prostriedkov z rozpočtu EÚ. Komisia poskytla všetkým najvyšším kontrolným orgánom údaje o platbách v rokoch 2005 a 2006 a v poskytovaní takýchto informácií bude pokračovať. Opatrenie 8N takmer ukončené: Komisia uskutočnila prípadovú štúdiu s najvyšším kontrolným orgánom Slovinska, ktorá umožnila Komisii zlepšiť štandardné správy. To uľahčí ich budúce využitie zo strany najvyšších kontrolných orgánov v kontexte vnútroštátnych auditov. Vplyv: Väčší počet najvyšších kontrolných orgánov využíva údaje Komisie a podáva správy o použití finančných prostriedkov EÚ ■□□□□. Predpokladaný vývoj : Najvyššie kontrolné orgány sú nezávislými orgánmi, ale so zvyšujúcou sa kvalitou správ Komisie možno očakávať postupný nárast ich zapojenia. Model jednotného auditu: zdieľanie výsledkov a prioritizácia nákladovej efektívnosti (opatrenia 9 – 11) Opatrenia 9 a 9a1N: Vytvorenie účinných nástrojov na zdieľanie výsledkov auditu a kontroly a presadzovanie modelu jednotného auditu Opatrenie takmer ukončené: Dvor audítorov navrhol, aby boli výsledky auditu zaznamenané v spoločnej databáze[8]. Komisia začlenila údaje z auditu do svojho finančného a účtovného systému s cieľom zjednodušiť koordináciu auditov a zdieľanie výsledkov medzi generálnymi riaditeľstvami: v súčasnosti je zaznamenaných viac ako 2 700 auditov. V zdieľanom hospodárení generálne riaditeľstvá koordinujú audity s členskými štátmi a postup auditu je monitorovaný pomocou systémov IT, pravidelného podávania správ a výročných koordinačných stretnutí. Právne predpisy na obdobie 2007 – 2013 vyžadujú koordináciu kontroly medzi rôznymi účastníkmi kontrolného reťazca a kontrolný orgán musí do deviatich mesiacov od prijatia programu predložiť Komisii na schválenie stratégiu auditu, ktorá je na bilaterálnej úrovni každoročne aktualizovaná a preskúmaná. Medzi Komisiou a vnútroštátnymi orgánmi auditu sa vymieňajú správy o systémovom audite. S cieľom podporiť jednotné chápanie nových legislatívnych požiadaviek sa počas roka 2007 zorganizovali vzdelávacie semináre o ustanoveniach týkajúcich sa auditu a kontroly v nových právnych predpisoch, ktoré boli určené kontrolným orgánom pre štrukturálne fondy takmer všetkých členských štátov. Vplyv: Lepšia koordinácia činnosti auditu a jeho metodiky ■□□□□ . Predpokladaný vývoj : Zlepšená konzistentnosť a kvalita kontrolnej činnosti. Zvýšená spoľahlivosť práce vnútroštátnych kontrolných orgánov. Opatrenia 10 a 10N: Vypracovanie počiatočného odhadu a analýzy nákladov na kontrolu a preskúmanie nákladovej efektívnosti kontrol Opatrenie sa realizuje: Komisia hodnotí náklady kontrol v oblasti poľnohospodárstva, v EFRR a v priamom centralizovanom hospodárení. Výsledky budú tvoriť základ oznámenia Komisie v októbri 2008, ktoré bude skúmať náklady a prínosy systémov kontroly a analýzu reziduálneho rizika, ktorú musia do výročných správ o činnosti za rok 2007 zahrnúť tie GR, ktorých oblasti politiky získali od Dvora audítorov „červené“ hodnotenie. Toto oznámenie je základom pre uskutočnenie diskusie o reziduálnom riziku chýb. Analýza, ako plán programu vplýva na riziko, ktorá je súčasťou opatrenia 10N, sa uskutočnila pomalšie, než sa očakávalo, hlavne pre chýbajúce vhodné centralizované údaje. Vplyv: Chápanie úrovní reziduálneho rizika v hlavných oblastiach politiky ■□□□□ . Predpokladaný vývoj : Závisí od nadviazania na oznámenie z októbra 2008. Opatrenie 11: Vrátenie prostriedkov a prínosy kontrol Opatrenie takmer ukončené: Mnohé prínosy kontrol sa ťažko kvantifikujú (odstrašujúce a preventívne účinky, vplyv systémových auditov na zlepšenie systémov riadenia a kontroly členských štátov alebo príjemcov). Preto sa analýza v tomto štádiu jasne obmedzuje na ľahko kvantifikovateľné prínosy (vrátené sumy a zníženia platieb). Vplyv: Kvantifikácia prínosov kontrol vzhľadom na vrátenie neoprávnene vyplatených súm □□□□□ . Predpokladaný vývoj : V rámci opatrenia 11N budú zhromaždené všetky informácie počnúc rokom 2008. Opatrenie 11N: Vrátenie neoprávnene vyplatených súm Opatrenie prebieha: Údaje o vrátených sumách boli zahrnuté vo výkazoch účtov za roky 2005 a 2006. Avšak priama súvislosť výsledkov kontrol s vrátenými sumami sa má ešte potvrdiť. S cieľom zabezpečiť identifikáciu a sledovateľnosť finančných výsledkov kontrol, sa od 28. februára 2008 budú v centrálnom finančnom a účtovnom systéme zaznamenávať informácie o kontrolnom orgáne a type chyby. Tieto informácie sa zaznamenajú spätne pre všetky sumy, o ktorých vrátenie sa požiadalo v roku 2008, a budú súčasťou výkazov účtov za rok 2008, ktoré budú predložené v marci 2009. To okrem iného umožní porovnať rok, v ktorom chyba nastala, s rokom, v ktorom bola chyba odhalená, a bude základom pre hodnotenie efektívnosti viacročných systémov vrátenia finančných prostriedkov. Medzitým, v októbri 2007 Komisia pripojila ako prílohu k výročnej správe o štrukturálnych fondoch informácie o korekciách Komisie a po prvýkrát predložila údaje o vykonávaní finančných korekcií na vnútroštátnej úrovni prostredníctvom stiahnutia a vrátenia finančných prostriedkov členskými štátmi. V roku 2008 Komisia prijme opatrenia zamerané na lepšie dodržiavanie požiadaviek podávania správ a na vzorke členských štátov overí presnosť predložených údajov. Vplyv: Dôkaz, že sa v rámci viacročných systémov kontroly účinne opravujú chyby □□□□□ . Predpokladaný vývoj : Za rok 2008 sa zhromaždia kompletné údaje o korekciách v rámci štrukturálneho fondu a korekcie Komisie sa zaznamenajú priamo v účtovnom systéme. Nedostatky špecifické pre určitý sektor (opatrenie 12 – 16) Opatrenia 12 a 12N: Riešenie nedostatkov vymedzených zúčastnenými útvarmi Opatrenie ukončené: Komisia zabezpečí, aby viacročná stratégia auditu naďalej zabezpečovala primeranú rovnováhu medzi rizikom a výberom reprezentatívnych vzoriek[9]. V oblasti štrukturálnych fondov sa v súlade s medzinárodnými audítorskými štandardami pripravili rozsiahle usmernenia o výbere vzoriek auditu s cieľom podporiť koherenciu v testovaní, ktoré vykonávajú kontrolné orgány členských štátov[10]. Komisia poskytla usmernenia týkajúce sa osvedčených postupov v riadení rámcových zmlúv na výkon externého auditu s cieľom zabezpečiť súlad a vysokú kvalitu výsledkov auditu[11]. Stratégia auditu pre 6. rámcový program (RP), ktorá je založená na podrobnej analýze súboru príjemcov, podľa stanoviska Dvora audítorov „predstavuje pevný základ riešenia problémov zistených Dvorom audítorov“[12]. Hoci si Komisia uvedomuje, že tento prístup sa nedá priamo uplatniť vo všetkých oblastiach, do júla 2008 Komisia vydá usmernenia o stratégiách výberu vzoriek, ktoré budú určené útvarom Komisie a budú založené na skúsenostiach so stratégiou auditu v oblasti výskumu. V porovnaní so 45 auditmi vykonanými v roku 2006 pre 6. RP Generálne riaditeľstvo pre výskum prekročilo cieľ, ktorý bol stanovený v správe o pokroku[13] v marci 2007, vykonať 300 auditov, a vykonalo 378 auditov v roku 2007. Výsledky týchto auditov budú predložené vo výročnej správe o činnosti GR. V tomto úsilí sa bude pokračovať v roku 2008 a postupné pribúdanie výsledkov auditu a zodpovedajúce korekcie a vrátené sumy poskytnú jasný prehľad o reziduálnej chybe v 6. RP. Vplyv: Postupné znižovanie chýb v rámci všetkých režimov hospodárenia ■□□□□ . Predpokladaný vývoj : Zlepšovanie hodnotenia zo strany Dvora audítorov. Opatrenie 13: Analýza kontrol v rámci zdieľaného hospodárenia na regionálnej úrovni a význam súčasných vyhlásení Opatrenie ukončené: Pokiaľ ide o štrukturálne fondy, GR predkladajú vo svojich výročných správach o činnosti svoje posúdenia systémov kontroly používaných členskými štátmi. Toto posúdenie bude čiastočne založené na informáciách, ktoré poskytli členské štáty vo svojich ročných súhrnoch o auditoch (pozri opatrenie 5). Vplyv : Zlepšená kvalita systémov kontroly členských štátov preukázaná v rámci procesu predkladania výročných správ a hodnotenia zo strany Dvora audítorov ■□□□□ . Predpokladaný vývoj : Lepšie hodnotenie zo strany Dvora audítorov, ale je pravdepodobné, že v ňom budú odlišnosti, pokiaľ ide o jednotlivé členské štáty. Opatrenie 14: Poskytnutie lepšieho usmernenia pre riadenie rizika chybovosti v prípade štrukturálnych fondov Opatrenie ukončené: V roku 2007 GR vydali usmernenia o stratégii auditu a hodnotenie súladu (dokumenty predložia kontrolné orgány do dvanástich a deviatich mesiacov v závislosti od prijatia programu), ročné súhrny a finančné korekcie pre nezrovnalosti v rámci verejného obstarávania. Počas roka 2008, sa budú revidovať pokyny pre výber vzoriek, hodnotenie systémov a revidované pokyny pre overovanie a certifikáciu hospodárenia na primárnej úrovni s cieľom zohľadniť ustanovenia nových právnych predpisov. V polovici roku 2008 sa plánuje seminár pre riadiace orgány. Vplyv: Nižšia chybovosť vďaka úspešnému vykonávaniu usmernení □□□□□ . Predpokladaný vývoj : Značne zlepšené usmernenia vydané v roku 2008 pre všetky kľúčové oblasti. Opatrenie 15: Podpora uzatvárania „dohôd o dôvere“ v oblasti štrukturálnych fondov Opatrenie sa neukončí v prípade všetkých členských štátov, ale dosiahne sa prostredníctvom právnych predpisov na obdobie 2007 – 2013: So šiestimi členskými štátmi sa podpísali zmluvy o dôvere: s Rakúskom, Spojeným kráľovstvom (Walesom), Dánskom, Portugalskom, Slovinskom a Estónskom. Ďalšie zmluvy by sa mohli podpísať počas roka 2008, keď výsledky kontrolnej činnosti potvrdia splnenie podmienok. Napriek tomu, že Komisia nesplnila cieľ podpísať zmluvy so všetkými členskými štátmi (v rokoch 2000 – 2006), podpora tejto iniciatívy zlepšila koordináciu kontrolnej činnosti a vytvorila postup referenčného porovnávania. Základná koncepcia tejto iniciatívy je súčasťou právnych predpisov na obdobie 2007 – 2013, pokiaľ ide štrukturálne fondy. Vplyv: Väčšie uvedomovanie si kontroly so strany členských štátov ■□□□□ . Predpokladaný vývoj : Keď sa vykonajú programy na obdobie 2007 – 2013, očakáva sa zlepšenie systémov kontroly používaných členskými štátmi a viac členských štátov bude spĺňať požiadavky „zmlúv o dôvere“. Opatrenie 16: Zavedenie spoločných usmernení pre jednotlivé skupiny politík Opatrenie sa má ukončiť: Pripravili sa interné usmernenia o akreditácii, vzdelávaní a monitorovaní externých audítorov. Útvary zodpovedné za oblasť výskumu pripravili príručku auditu pre 6. RP s cieľom podporiť konzistentnosť kontrolnej činnosti. Príručky auditu pre štrukturálne fondy sa revidujú v súlade s novými právnymi predpismi. Pre výber reprezentatívnych vzoriek v oblasti výskumu sa vyvinuli jednotné prístupy. Pokrok v iných oblastiach je pomalší, ale uskutočnila sa analýza a pripravil sa návrh príručky o výbere vzoriek, okrem iného pre štrukturálne opatrenia, ktorý rozvíja zásady stanovené v právnom rámci na obdobie 2007 – 2013. Tieto usmernenia budú pripravené a sprístupnené útvarom v prvom polroku 2008. Vplyv: Štandardizácia audítorských zásad a metodiky . Napr. lepšia informovanosť o chybovosti prostredníctvom uplatnenia jednotných usmernení o výbere vzoriek ■□□□□. Predpokladaný vývoj : Preukázateľný vplyv v oblasti výskumu v roku 2008, ďalšie sektory budú nasledovať. Závery Väčšina nedostatkov, ktoré sa identifikovali v akčnom pláne, bola odstránená. Tie opatrenia, ktoré ešte nie sú ukončené, sa ukončia v roku 2008, to znamená, že integrovaný rámec vnútornej kontroly plánovaný v roku 2006, sa čoskoro zrealizuje. Komisia bude pokračovať vo svojej práci, týkajúcej sa rovnováhy medzi nákladmi, prínosmi a rizikom, s cieľom uskutočniť pokrok v riadení rizika a v oblasti reziduálneho rizika. Komisia víta záujem Rady a Parlamentu, pokiaľ ide o koncepciu reziduálneho rizika chýb, najmä preto, že je vo veľkej miere ovplyvnené zložitými pravidlami, ktoré viedli k vysokému riziku chýb. Na tento účel sa do októbra 2008 vypracuje oznámenie, v ktorom sa zhrnú výsledky hodnotenia nákladov a prínosov kontrol a analýza reziduálneho rizika, ktorú musia do výročných správ o činnosti za rok 2007 zahrnúť tie GR, ktorých oblasti politiky dostali od Dvora audítorov „červené“ hodnotenie. Komisia môže preukázať, že uskutočnila konkrétny pokrok. Základom pre hodnotenie úspechu akčného plánu však bude vplyv opatrení, ktorý sa prejaví formou zníženia chybovosti a lepšieho hodnotenia systémov Dvorom audítorov. Začiatkom roku 2009 Komisia pripraví ďalšie posúdenie vplyvu za obdobie do 31. decembra 2008. [1] KOM(2006) 9 a SEK(2006) 49. [2] Stanovisko č. 2/2004: Ú. v. EÚ C 107/1, 30.4.2004, („Stanovisko o jednotnom audite“). [3] Ú. v. EÚ L 196, 27.7.2005, s. 4. [4] KOM(2007) 86. [5] Pre podrobnejšie údaje o konkrétnych iniciatívach v oblasti zjednodušenia pozri KOM(2007) 86. [6] Usmernenia pre 7. rámcový program, usmernenia o vykonávacích predpisoch pre štrukturálne fondy 2007 – 2013, usmernenia o politike vzdelávania 2007 – 2013. [7] KOM(2008) 97. [8] Stanovisko č. 02/2004, body 46 a 47. [9] Stanovisko č. 02/2004, body 46 a 49. [10] Stanovisko č. 02/2004, body 46 a 49. [11] Stanovisko č. 02/2004, body 37. [12] Výročná správa Európskeho dvora audítorov o plnení rozpočtu za rozpočtový rok 2006. [13] KOM(2007) 86.